**No name**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pantumul își întoarce spre voi acum obrazul,

o palmă e răsplata ce nu a meritat,

sonetul pune astăzi pe un butuc grumazul,

o sabie modernă adânc l-a fulgerat.

Rondelul se ascunde prin colțuri prăfuite,

se bâlbâie o glossă tot înghițind în sec,

apar cu îndrăzneală verseturi chinuite

ce mestecă-anevoie mesajul incomplet.

Cuprins de agonie, gazelul se-nfioară

când lacrimi și blesteme răsar pe firmament,

pamfletul se răsfață, ronsetu-i floare rară,

azi tot ce este clasic declară faliment.

Din urbea plictisită deschid aripi poeții

spre cerul fără soare, spre universul gol,

o ploaie de ovații a-ncurajat bureții

ce-au apărut în noapte, dar pân' la ziuă, mor.

Adina V.

3.08.2018

©Adina V.